Ingryping geëis oor departement gestremdes uit tehuis wil verwyderSunfield Fortuna (Foto: Verskaf) Tensy Lindiwe Zulu, die minister van maatskaplike ontwikkeling, dringend ingryp, kan Mpumalanga ŉ tragedie soortgelyk aan Life Esidimeni op hande hê. Só sê Bridget Masango, die DA se skaduminister van maatskaplike ontwikkeling, oor die provinsiale departement wat 37 gestremdes wat staatsubsidie ontvang uit die Sunfield Fortuna-tehuis vir gestremdes in Balfour wil uitplaas. Die DA vra dat Zulu by die situasie moet ingryp. Die VF Plus het ook ŉ mosie by die provinsiale wetgewer ingedien om die onderbesteding aan te pak. Hy het ŉ dringende vergadering aangevra met die LUR van die departement, Lindiwe Ntshalintshali, om die aangeleentheid te bespreek. Maroela Media het vroeër berig die departement wil die pasiënte na hul ouers of ander tehuise uitplaas of selfs terug in die samelewing vestig. Die pasiënte is oorspronklik deur die departement in die tehuis geplaas. Die departement se besluit volg nadat die direkteure van die tehuis geweier het om ŉ dienskontrak te onderteken om die pasiënte vir die volgende drie jaar te huisves ná ŉ versoek dat die pasiënte se maandelikse staatsubsidie verhoog word. Die departement betaal R2 200 aan elk van die 37 pasiënte per maand en dié bedrag is die afgelope 14 jaar nog nie verhoog nie. Hiermee moet alles wat die pasiënte benodig, gekoop word. Die departement het aangevoer dat hul begroting nie ŉ verhoging toelaat nie en dat hulle eerder die pasiënte gaan uitplaas. “Hierdie inwoners se toekoms is duister, ondanks die feit dat die bestuur als in sy vermoë doen om die saak te beredder,” sê Masango. “Die departement wil dié pasiënte skuif na plekke waar moontlik geen geskikte sorg vir hulle gaan wees nie. Dié inwoners ly aan ernstige toestande wat dikwels gespesialiseerde sorg vereis. Baie van die inwoners woon al 20 tot 30 jaar in die tehuis en het eenvoudig nie gemeenskappe om na terug te keer nie. “Tensy minister Zulu tussenbeide tree, sal die inwoners teruggedwing word na gemeenskappe en huishoudings – sommige van hulle gewelddadig van aard – wat nie toegerus is om vir hulle te sorg nie. Die minister sal verantwoordelik wees vir enige tragedie wat daaruit voortvloei.” Masango sê die bedrag wat versorgingstehuise aan staatsubsidies ontvang, is ook nie konsekwent nie weens die feit dat versorgingstehuise binne ŉ radius van 50 km vanaf Sunfield aansienlik groter subsidies ontvang. Van hierdie tehuise ontvang maandeliks meer as dubbel die bedrag wat Sunfield van die staat ontvang. Maroela Media het vroeër berig oor die Life Esidimeni-tragedie waar 1 700 mense in 2016 van Life Esidimeni se fasiliteite na nie-regeringsorganisasies (NRO’S) sonder lisensies en die nodige geriewe oorgeplaas is. Altesaam 144 pasiënte is in die proses oorlede.